《金菊对芙蓉 答宗姊月辉见怀之作》
明代·黄媛介

五易星霜，两迁村塾，思君几许魂消。看燕来雁去，梦断音遥。

兵戈路绝空相念，惟虚却、月夕花朝。还家一载，城隅轻隔，似阻江潮。

感伊投我琼瑶。羡珠光溜彩，玉韵含韶。恨未能携手，愁寄纤毫。

君家梅竹犹堪赏，待相逢、斗酒重浇。春光未老，花香正美，离思空劳。

作者简介：明末清初浙江秀水人，字皆令。杨世功妻。工诗词及小赋。楷书仿《黄庭经》，山水似吴镇。明亡后流亡吴越间，曾于西湖断桥边赁一小阁，卖画自给。有《离隐词》、《湖上草》、《如石阁漫草》。